钦定古今图书集成/明伦汇编/皇极典/第273卷 > 管子 > 《八观》
## 钦定古今图书集成/明伦汇编/皇极典/第273卷 > 管子 > 《八观》

入国邑，视宫室，观车马衣服，而侈俭之国可知也。夫
国城大而田野浅狭者，其野不足以养其民；城域大
而人民寡者，其民不足以守其城；宫营大而室屋寡
者，其室不足以实其宫；室屋众而人徒寡者，其人不
足以处其室；囷仓寡而台榭繁者，其藏不足以共其
费。故曰：“主上无积而宫室美，氓家无积而衣服修。乘”
车者饰观望，步行者杂文采，本资少而末用多者，侈
国之俗也。国侈则用费，用费则民贫，民贫则奸智生，
奸智生则邪巧作。故奸邪之所生，生于匮不足，匮不
足之所生生于侈，侈之所生生于毋度。故曰：“审度量，
节衣服，俭财用，禁侈泰，为国之急也。”不通于若计者，
不可使用国。故曰：“入国邑，视宫室，观”车马衣服，而侈
俭之国可知也。

入州里，观习俗，听民之所以化其上，而治乱之国可
知也。州里不鬲，闾闬不设，出入无时，早晏不禁，则攘
夺窃盗、攻击残贼之民毋自胜矣。食谷水巷，凿井场
圃，接树木茂，宫墙毁坏，门户不闭，外内交通，则男女
之别毋自正矣。乡毋长游，里毋士舍，时毋会同，丧蒸
不聚，禁罚不严，则齿长辑睦，毋自生矣。故昏礼不谨，
则民不修廉；论贤不乡举，则士不及行；货财行于国，
则法令毁于官；请谒得于上，则党与成于下；乡官无
法制，百姓群徒不从，此亡国弑君之所自生也。故曰：
“入州里，观习俗，听民之所以化其上者，而治乱之国
可知也。”